ཕྱི་དྲོ་ཆུ་ཚོད་གཉིས་དང་ཕྱེད་ཀར་ཚང་མ་ཡང་བསྐྱར་ཚོགས་རར་ཞུགས།མདོ་འཛིན་པ་རྒན་འབུམ་སྐྱབས་ལགས་རེད།ཁོས་མི་རེ་རེས་ཆུ་ཚོད་སྐར་མ་བཅུ་རེའི་ནང་ལ་རང་གི་གླེང་གཞི་མདོར་བསྡུས་ནས་བརྗོད་རྒྱུའི་རེ་བ་བཏོན་པ་དང་།ཀུ་རེ་དང་བཅས་གཏམ་སྨྲ་པའི་མཁས་པ་རྣམས་རིམ་པ་བཞིན་ངོ་སྤྲོད་བྱས།སྤྱིར་དམ་པ་ཁོང་གི་སྐུ་ཚེ་གང་བོའི་མཛད་རྣམ་ཆུ་ཚོད་སྐར་བཅུ་ལྟ་ཞོགཉིན་བཅུ་ལའང་བརྗོད་ཚར་བ་ཞིག་ག་ལ་ཡིན་མོད་དུས་ཚོད་ཀྱི་དབང་གིས་གཏམ་སྨྲ་མཁན་རྣམས་ཀྱིས་དེ་ལྟར་བྱེད་པ་ལས་ཐབས་མེད།ཕྱི་དྲོའི་གཏམ་སྨྲ་མཁན་ཐོག་མ་དམ་པ་ཁོང་གི་ཐུགས་སྲས་ཨ་ལགས་ཧྭར་བ་འཇམ་དབྱངས་བློ་གྲོས་ཚང་རེད།ཁོང་གིས་གཙོ་བོ་རྗེ་དམ་པ་ཚང་གིས་སྒྲ་རིག་པའི་ཐད་ནས་བཞག་པའི་ཕྱག་རྗེས་ཏེ།སློབ་དཔོན་རིན་པོ་ཆེའི་ཐུགས་དགོངས་བཞིན་ཁོང་གིས་ལོ་རབས་བརྒྱད་ཅུ་བར་པེ་ཅིང་ནང་བསྟན་སློབ་གྲྭ་སོགས་ནས་སྒྲ་རིག་པའི་བསླབ་གཞི་བསྒྲིགས་ཚུལ་དང་།དེའི་ཐད་ཀྱི་རྒྱུ་ཆ་མེད་པས་ལྷ་སར་མི་མངགས་ཏེ་ལོ་གཉིས་ལ་སྒྲ་ཀ་ཙན་དབྱངས་གསུམ་སྦྱངས་ཚུལ།སྒྲ་པ་ཎི་པའི་ཁྲིད་རྒྱུན་གང་ནའང་མེད་པས་ཕྱོགས་སོ་སོར་བཙལ་མཐར་ཨ་ཁུ་ཚེ་རྣམ་གྱི་དྲུང་དུ་ཁྲིད་རྒྱུན་ཞུས་ཏེ་པེ་ཅིང་ནང་བསྟན་སློབ་གྲྭར་སྒྲ་ཀ་ཙན་དབྱངས་གསུམ་མ་ཟད།སྒྲ་པ་ཎི་པ་དང་བཅས་རྒྱུད་ཁ་ཚང་ཉམས་པ་སོར་ཆུད་ཐུབ་པ་བྱུང་ཚུལ་སོགས་གསུངས།